आईपीएल मैचों की मेजबानी चाहता है श्रीलंका  
आर्थिक संकट से जूझ रहे श्रीलंका क्रिकेट ने कमाई के लिए आईपीएल के कुछ मैचों का आयोजन करने के वास्ते बीसीसीआई से संपर्क किया है।
आर्थिक संकट से जूझ रहे श्रीलंका क्रिकेट (एसएलसी) ने अतिरिक्त कमाई करने के लिए इंडियन प्रीमियर लीग के कुछ मैचों का आयोजन करने में दिलचस्पी दिखाई है और इसके लिए उसने बीसीसीआई से संपर्क किया है।

	पिछले साल श्रीलंका प्रीमियर लीग (एसएलपीएल) स्थगित होने से एसएलसी को काफी नुकसान हुआ था। तब भारतीय क्रिकेट बोर्ड ने अपने खिलाड़ियों को इसमें खेलने की अनुमति नहीं दी थी। इसके अलावा विश्व कप के लिए पल्लीकल और हम्बनटोटा में नए स्टेडियमों का निर्माण और आर प्रेमदासा स्टेडियम के नवीनीकरण के कारण भी एसएलसी की वित्तीय हालत खराब हुई।

	एसएलसी के नवनियुक्त अध्यक्ष उपाली धर्मदासा ने कहा, ‘मुझे लगता है कि यह (ट्वेंटी-20 लीग) आज की जरूरत है। लेकिन मुझे नहीं लगता कि जब भारत में आईपीएल चल रहा है, तब इसका आयोजन सही होगा।’ उन्होंने कहा, ‘हमारे अधिकतर खिलाड़ी वहां जाकर खेलते हैं और दोनों देश काफी करीब भी हैं, मैं भारतीय बोर्ड से आग्रह करूंगा कि वह आईपीएल के कुछ मैच श्रीलंका में आयोजित करे। असल में हमने इस पर बातचीत भी शुरू कर दी है।’

	धर्मदासा ने कहा कि श्रीलंका में मैचों के आयोजन में किसी तरह की दिक्कत नहीं आएगी। उन्होंने कहा, ‘यदि संपूर्ण परिदृश्य में देखा जाए तो वे (बीसीसीआई) श्रीलंका में पर्यटकों को लुभाने और श्रीलंका क्रिकेट को आगे बढ़ाने में मदद करेंगे।’